LIETUVOS BANKO VALDYBA

NUTARIMAS

DĖL LIETUVOS BANKO STATISTIKOS PROGRAMOS IR JOS VYKDYMO ATASKAITOS RENGIMO TVARKOS PATVIRTINIMO

2018 m. gegužės 24 d. Nr. 03-82

Vilnius

Vadovaudamasi Lietuvos Respublikos statistikos įstatymo Nr. I-270 pakeitimo įstatymo 1 straipsnyje išdėstyto Lietuvos Respublikos oficialiosios statistikos įstatymo 9 straipsnio 1 dalies 2 punktu, Lietuvos banko valdyba n u t a r i a:

1.	Patvirtinti Lietuvos banko statistikos programos ir jos vykdymo ataskaitos rengimo tvarką (pridedama).

2. Nustatyti, kad šis nutarimas įsigalioja 2018 m. birželio 1 d.

Valdybos pirmininko pavaduotojas,

pavaduojantis Valdybos pirmininką	Raimondas Kuodis

PATVIRTINTA

Lietuvos banko valdybos

2018 m. gegužės 24 d.

nutarimu Nr. 03-82

LIETUVOS BANKO STATISTIKOS PROGRAMOS IR JOS VYKDYMO ATASKAITOS RENGIMO TVARKA

I SKYRIUS

BENDROSIOS NUOSTATOS

1. Lietuvos banko statistikos programos (toliau – Programa) ir jos vykdymo ataskaitos rengimo tvarkoje (toliau – Tvarka) nustatyti Programos rengimo terminai, struktūra ir jos vykdymo ataskaitos pateikimo būdas.

2. Tvarkoje vartojamos sąvokos:

2.1. Lietuvos banko statistikos programa – oficialiosios statistikos programos, kaip apibrėžta Lietuvos Respublikos oficialiosios statistikos įstatyme, II dalis, į kurią įtraukti Lietuvos banko statistinių tyrimų ir statistikos tobulinimo darbų, atliekamų vadovaujantis statistikos rengimo, tobulinimo ir sklaidos principais, išdėstytais Viešajame ECBS įsipareigojime dėl Europos statistikos, metinis sąrašas;

2.2. statistinis tyrimas – kaip tai apibrėžta Lietuvos Respublikos oficialiosios statistikos įstatyme;

2.3. kitos Tvarkoje vartojamos sąvokos suprantamos taip, kaip apibrėžta 1998 m. lapkričio 23 d. Tarybos reglamente (EB) Nr. 2533/98 dėl Europos centrinio banko renkamos statistinės informacijos ir Lietuvos Respublikos oficialiosios statistikos įstatyme.

II SKYRIUS

PROGRAMOS RENGIMAS IR TVIRTINIMAS

3. Už Programos rengimą atsakinga Ekonomikos ir finansinio stabilumo tarnyba.

4. Programos rengimą sudaro šie etapai:

4.1. Programos projekto rengimas;

4.2. Programos tvirtinimas Lietuvos banko valdyboje.

5. Programos projektas yra parengiamas kiekvienais metais ne vėliau kaip iki einamųjų metų gruodžio 1 d. Rengiant projektą yra:

5.1. išanalizuojamas Lietuvos banko statistinių tyrimų ir statistikos tobulinimo darbų poreikis;

5.2. pagal poreikį konsultuojamasi su kitais Lietuvos banko struktūriniais padaliniais dėl Programos rengimo;

5.3. dėl Programos rengimo pagal poreikį bendradarbiaujama su Lietuvos statistikos departamentu;

5.4. Programos projektas yra derinamas su Lietuvos banko struktūriniais padaliniais, kaip tai apibrėžta Teisės aktų rengimo Lietuvos banke tvarkos apraše, patvirtintame Lietuvos banko valdybos pirmininko 2015 m. gruodžio 31 d. įsakymu Nr. V 2015/(1.7-260603)-02-252 „Dėl Teisės aktų rengimo Lietuvos banke tvarkos aprašo patvirtinimo“.

6. Į Programą įtraukiami tie statistiniai tyrimai ir statistikos tobulinimo darbai, kurie yra privalomi įgyvendinant Europos Sąjungos teisės aktų, Lietuvos Respublikos įstatymų, Lietuvos banko valdybos nutarimų, tarptautinių susitarimų ir sutarčių nuostatas.

7. Programoje nurodoma:

7.1. statistinio tyrimo:

7.1.1. pavadinimas,

7.1.2. tikslas,

7.1.3. atlikimo periodiškumas,

7.1.4. teisinis pagrindas,

7.1.5. duomenų šaltinis,

7.1.6. statistinės informacijos paskelbimo laikas,

7.1.7. statistinės informacijos paskelbimo būdas / vieta,

7.1.8. statistiniam tyrimui atlikti reikalingos lėšos;

7.2. statistikos tobulinimo darbo:

7.2.1. pavadinimas,

7.2.2. tikslas,

7.2.3. teisinis pagrindas,

7.2.4. siekiamas rezultatas,

7.2.5. planuojama įgyvendinimo data,

7.2.6. statistiniam darbui atlikti reikalingos lėšos.

8. Lietuvos banko struktūriniai padaliniai, kurie atlieka statistinius tyrimus ir statistikos tobulinimo darbus, iki einamųjų metų lapkričio 15 d. pateikia Ekonomikos ir finansinio stabilumo tarnybai Programai parengti reikalingą informaciją.

9. Programa tvirtinama Lietuvos banko valdybos pirmininko įsakymu.

III SKYRIUS

PROGRAMOS IR STATISTINĖS INFORMACIJOS SKELBIMAS

10. Programa paskelbiama Lietuvos banko interneto svetainėje ne vėliau kaip per 10 darbo dienų po jos patvirtinimo.

11. Nekonfidenciali statistinė informacija, parengta pagal Programą, skelbiama Lietuvos banko ir (arba) Europos Centrinio Banko, Eurostato ir kitų tarptautinių institucijų interneto svetainėse arba leidiniuose.

IV SKYRIUS

PROGRAMOS VYKDYMO ATASKAITOS RENGIMAS IR SKELBIMAS

12. Už Programos vykdymo ataskaitos rengimą atsakinga Ekonomikos ir finansinio stabilumo tarnyba.

13. Programos vykdymo ataskaita rengiama ir tvirtinama laikantis turinio struktūros ir apimties šablono bei grafiko, kaip tai apibrėžta Lietuvos banko metų ataskaitos ir Pranešimo Seimui apie Lietuvos banko pagrindinio tikslo įgyvendinimą, finansų rinkos būklę ir funkcijų vykdymą rengimo proceso apraše, patvirtintame Lietuvos banko valdybos pirmininko 2018 m. kovo 30 d. įsakymu Nr. V 2018/(1.7.E-260603)-02-53 „Dėl Lietuvos banko metų ataskaitos ir Pranešimo Seimui apie Lietuvos banko pagrindinio tikslo įgyvendinimą, finansų rinkos būklę ir funkcijų vykdymą rengimo proceso aprašo patvirtinimo“.

14. Lietuvos banko struktūriniai padaliniai, kurių atliekami statistiniai tyrimai ir statistikos tobulinimo darbai įtraukti į Programą, pateikia Ekonomikos ir finansinio stabilumo tarnybai Programos vykdymo ataskaitai parengti reikalingą informaciją.

15. Programos vykdymo ataskaita skelbiama Lietuvos banko metų ataskaitoje.

______________________